CELEX: 32018D1099
Language: mt
Date: 2018-08-01 00:00:00
Title: Deċiżjoni ta' Implimentazzjoni tal-Kummissjoni (UE) 2018/1099 tal-1 ta' Awwissu 2018 li temenda l-Anness XI tad-Direttiva tal-Kunsill 2003/85/KE fir-rigward tal-lista tal-laboratorji awtorizzati li jittrattaw il-vajrus ħaj tal-marda tal-ilsien u d-dwiefer u li temenda d-Deċiżjoni (UE) 2018/136 tal-Kummissjoni fir-rigward tad-denominazzjoni ta' laboratorju ta' referenza tal-Unjoni Ewropea nnominat għall-marda tal-ilsien u d-dwiefer (notifikata bid-dokument C(2018) 4987) (Test b'rilevanza għaż-ŻEE.)

3.8.2018   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 197/11
               
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2018/1099
         tal-1 ta' Awwissu 2018
         li temenda l-Anness XI tad-Direttiva tal-Kunsill 2003/85/KE fir-rigward tal-lista tal-laboratorji awtorizzati li jittrattaw il-vajrus ħaj tal-marda tal-ilsien u d-dwiefer u li temenda d-Deċiżjoni (UE) 2018/136 tal-Kummissjoni fir-rigward tad-denominazzjoni ta' laboratorju ta' referenza tal-Unjoni Ewropea nnominat għall-marda tal-ilsien u d-dwiefer
         
            
               (notifikata bid-dokument C(2018) 4987)
            
         
         (Test b'rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat id-Direttiva tal-Kunsill 2003/85/KE tad-29 ta' Settembru 2003 dwar miżuri tal-Komunità fuq il-kontroll tal-marda tal-ilsien u d-dwiefer li tirrevoka d-Direttiva 85/511/KEE u d-Deċiżjoni 89/531/KEE and 91/665/KEE u tammenda d-Direttiva 92/46/KEE (1), b'mod partikolari l-Artikoli 67(2) u 69(1) tagħha,
         Billi:
         
                     (1)
                  
                  
                     Id-Direttiva 2003/85/KE tistipula l-miżuri minimi ta' kontroll li jridu jiġu applikati fil-każ ta' tifqigħa tal-marda tal-ilsien u d-dwiefer u ċerti miżuri ta' prevenzjoni bl-għan li jrawmu iktar kuxjenza u jżidu t-tħejjija tal-awtoritajiet kompetenti u tal-komunità agrikola fir-rigward ta' dik il-marda.
                  
               
                     (2)
                  
                  
                     Il-miżuri ta' prevenzjoni stabbiliti fid-Direttiva 2003/85/KE jinkludu r-rekwiżit li l-laboratorji approvati biss, li huma mniżżla fl-Anness XI ta' dik id-Direttiva, jittrattaw il-vajrus ħaj tal-marda tal-ilsien u d-dwiefer għar-riċerka, għad-dijanjożi u għall-manifatturar tat-tilqimiet.
                  
               
                     (3)
                  
                  
                     Il-Parti A tal-Anness XI tad-Direttiva 2003/85/KE tagħti l-lista ta' laboratorji nazzjonali awtorizzati li jittrattaw il-vajrus ħaj tal-marda tal-ilsien u d-dwiefer għal għanijiet dijanjostiċi u ta' riċerka. Il-Parti B ta' dak l-Anness tagħti lista ta' laboratorji li huma awtorizzati li jittrattaw il-virus ħaj tal-marda tal-ilsien u d-dwiefer għall-produzzjoni tal-vaċċin u r-riċerka relatata.
                     In-Netherlands ressqu talba lill-Kummissjoni biex jibdlu l-isem tal-laboratorju nazzjonali tiegħu għall-marda tal-ilsien u d-dwiefer elenkat fil-Parti A tal-Anness XI tad-Direttiva 2003/85/KE għal “Wageningen Bioveterinary Research (WBVR), Lelystad”, minħabba bidliet organizzazzjonali.
                     Il-Belġju ressaq talba lill-Kummissjoni biex jibdel l-isem tal-laboratorju nazzjonali tiegħu għall-marda tal-ilsien u d-dwiefer elenkat fil-Parti A tal-Anness XI tad-Direttiva 2003/85/KE. Il-laboratorju nazzjonali Belġjan għall-marda tal-ilsien u d-dwiefer, iċ-Ċentru tar-Riċerka Veterinarja u Agrokimika (CODA-CERVA), issa sar parti miċ-ċentru l-ġdid tar-riċerka federali Belġjan, Sciensano, wara l-fużjoni tal-CODA-CERVA u l-Istitut Xjentifiku tas-Saħħa Pubblika (WIV-ISP), li daħlet fis-seħħ fl-1 ta' April 2018. Sciensano ħa f'idejh id-drittijiet u d-dmirijiet kollha tal-predeċessuri tiegħu, inklużi dawk CODA-CERVA.
                     Il-Greċja ressqet talba lill-Kummissjoni biex tlesti l-isem tal-laboratorju nazzjonali tagħha għall-marda tal-ilsien u d-dwiefer elenkat fil-Parti A tal-Anness XI tad-Direttiva 2003/85/KE, li huwa wkoll responsabbli għad-dijanjosi tal-infezzjonijiet tar-rickettsial.
                  
               
                     (4)
                  
                  
                     Il-Pirbright Institute, li jinsab fir-Renju Unit, jipprovdi s-servizzi ta' laboratorju ta' referenza nazzjonali għall-marda tal-ilsien u d-dwiefer lill-Bulgarija, lill-Kroazja, lill-Estonja, lill-Finlandja, lill-Irlanda, lil-Latvja, lil-Litwanja, lil Malta, lill-Portugall, lis-Slovenja, lill-Iżvezja u lir-Renju Unit, u dan hu elenkat tajjeb fil-Parti A tal-Anness XI tad-Direttiva 2003/85/KE. Bħala konsegwenza tan-notifika tar-Renju Unit skont l-Artikolu 50 tat-Trattat dwar l-Unjoni Ewropea, ir-Renju Unit mhux ser jibqa' Stat Membru tal-Unjoni Ewropea mit-30 ta' Marzu 2019. Skont l-Artikolu 68(2), il-Pirbright Institute ma jistax jipprovdi s-servizzi ta' laboratorju ta' referenza nazzjonali għall-marda tal-ilsien u d-dwiefer lill-Bulgarija, lill-Kroazja, lill-Estonja, lill-Finlandja, lill-Irlanda, lil-Latvja, lil-Litwanja, lil Malta, lill-Portugall, lis-Slovenja u lill-Iżvezja wara d-data tad-29 ta' Marzu 2019.
                  
               
                     (5)
                  
                  
                     Għal raġunijiet ta' ċertezza legali, huwa importanti li l-lista ta' laboratorji nazzjonali għall-marda tal-ilsien u d-dwiefer stabbilita fil-Parti A tal-Anness XI tad-Direttiva 2003/85/KE tinżamm aġġornata. Għalhekk, hemm bżonn li jiġi emendat l-isem tal-laboratorji nazzjonali rispettivi fil-Belġju, fin-Netherlands u fil-Greċja u tiġi indikata d-data tal-irtirar tar-Renju Unit mill-Unjoni Ewropea bħala d-data sa meta l-Pirbright Institute jista' jipprovdi s-servizzi ta' laboratorju ta' referenza nazzjonali għall-marda tal-ilsien u d-dwiefer lil Stati Membri oħra, u li sa dik id-data Stat Membru ieħor jista' juża s-servizzi tal-Pirbright Institut bħala laboratorju ta' referenza nazzjonali għall-marda tal-ilsien u d-dwiefer.
                  
               
                     (6)
                  
                  
                     Wara bidliet fl-organizzazzjoni li jaffettwaw il-laboratorju awtorizzat li jittratta l-vajrus ħaj tal-marda tal-ilsien u d-dwiefer għall-produzzjoni tat-tilqim elenkati fil-Parti B tal-Anness XI tad-Direttiva 2003/85/KE, in-Netherlands ressqu talba lill-Kummissjoni biex jibdlu l-isem ta' dak il-laboratorju li jinsab fit-territorju tiegħu għal “Boehringer Ingelheim Animal Health Netherlands B.V.”.
                  
               
                     (7)
                  
                  
                     Għalhekk, l-Anness XI tad-Direttiva 2003/85/KE jenħtieġ li jiġi emendat skont dan.
                  
               
                     (8)
                  
                  
                     Id-Deċiżjoni ta' Implimentazzjoni tal-Kummissjoni (UE) 2018/136 (2) innominat il-konsorzju ANSES & CODA-CERVA stabbilit mil-Laboratorju tal-Aġenzija għas-Saħħa tal-Annimali tal-Aġenzija għall-Ikel, l-Ambjent u s-Sikurezza u s-Saħħa Okkupazzjonali (ANSES), f'Maisons-Alfort, Franza, u ċ-Ċentru tar-Riċerka Veterinarja u Agrokimika (CODA-CERVA), f'Uccle, il-Belġju bħala l-laboratorju ta' referenza tal-Unjoni Ewropea għall-marda tal-ilsien u d-dwiefer għal perjodu indeterminat. Hemm bżonn li tiġi emendata dik id-Deċiżjoni ta' Implimentazzjoni, sabiex tirreferi għal Sciensano, minflok għal CODA-CERVA. Għalhekk, id-Deċiżjoni ta' Implimentazzjoni (UE) 2018/136 jenħtieġ li tiġi emendata skont dan.
                  
               
                     (9)
                  
                  
                     Il-miżuri previsti f'din id-Deċiżjoni huma konformi mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
                  
               ADOTTAT DIN ID-DEĊIŻJONI:
         
            Artikolu 1
            L-Anness XI tad-Direttiva 2003/85/KE huwa sostitwit skont l-Anness ta' din id-Direttiva.
         
         
            Artikolu 2
            L-Artikolu 1 tad-Deċiżjoni ta' Implimentazzjoni (UE) 2018/136 jiġi sostitwit b'dan li ġej:
            
               
                  “Artikolu 1
                  Il-konsorzju ANSES & CODA-CERVA stabbilit mil-Laboratorju tal-Aġenzija għas-Saħħa tal-Annimali tal-Aġenzija għall-Ikel, l-Ambjent u s-Sikurezza u s-Saħħa Okkupazzjonali (ANSES), f'Maisons-Alfort, Franza, u l-Laboratorju għall-Vajrusijiet Eżotiċi u l-Mard Partikolari taċ-ċentru tar-riċerka federali Sciensano, f'Uccle, il-Belġju, huwa b'dan innominat bħala l-laboratorju ta' referenza tal-Unjoni Ewropea għall-marda tal-ilsien u d-dwiefer għal perjodu indeterminat.”
               
            
         
         
            Artikolu 3
            Din id-Deċiżjoni hija indirizzata lill-Istati Membri.
         
         
            Magħmul fi Brussell, l-1 ta' Awwissu 2018.
            
               
                  Għall-Kummissjoni
               
               Vytenis ANDRIUKAITIS
               
                  Membru tal-Kummissjoni
               
            
         
         
            (1)  ĠU L 306, 22.11.2003, p. 1.
         
            (2)  Id-Deċiżjoni ta' Implimentazzjoni tal-Kummissjoni (UE) 2018/136 tal-25 ta' Jannar 2018 li tinnomina laboratorju ta' referenza tal-UE għall-marda tal-ilsien u d-dwiefer u li temenda l-Anness II tad-Direttiva tal-Kunsill 92/119/KEE f'dak li jirrigwarda l-laboratorju ta' referenza tal-Unjoni Ewropea għall-marda vexxikulari tal-ħnieżer (ĠU L 24, 27.1.2018, p. 3).
      
      
         
            ANNESS
            L-Anness XI tad-Direttiva 2003/85/KE hu sostwitit b'dan li ġej:
            “
                  
                     ANNESS XI
                     PARTI A
                     
                        Il-laboratorji nazzjonali awtorizzati li jittrattaw il-vajrus ħaj tal-marda tal-ilsien u d-dwiefer
                     
                     
                                 L-Istat Membru fejn jinsab il-laboratorju
                              
                              
                                 Il-laboratorju
                              
                              
                                 L-Istati Membri li jagħmlu użu mis-servizzi tal-laboratorju
                              
                           
                                 Kodiċi ISO
                              
                              
                                 Isem
                              
                           
                                 AT
                              
                              
                                 L-Awstrija
                              
                              
                                 Österreichische Agentur für Gesundheit und Ernährungssicherheit
                                 Veterinärmedizinische Untersuchungen Mödling
                              
                              
                                 L-Awstrija
                              
                           
                                 BE
                              
                              
                                 Il-Belġju
                              
                              
                                 Il-Laboratorju għall-Vajrusijiet Eżotiċi u l-Mard Partikolari taċ-ċentru tar-riċerka federali Sciensano, Uccle
                              
                              
                                 Il-Belġju
                                 Il-Lussemburgu
                              
                           
                                 CZ
                              
                              
                                 Ir-Repubblika Ċeka
                              
                              
                                 Státní veterinární ústav Praha, Praha
                              
                              
                                 Ir-Repubblika Ċeka
                              
                           
                                 DE
                              
                              
                                 Il-Ġermanja
                              
                              
                                 Friedrich-Loeffler-Institut
                                 Bundesforschungsinstitut für Tiergesundheit,
                                 Greifswald — Insel Riems
                              
                              
                                 Il-Ġermanja
                                 Is-Slovakkja
                              
                           
                                 DK
                              
                              
                                 Id-Danimarka
                              
                              
                                 Danmarks Tekniske Universitet, Veterinærinstituttet, Afdeling for Virologi, Lindholm
                                 L-Università Teknika Daniża, l-Istitut Veterinarju, id-Dipartiment tal-Viroloġija, Lindholm
                              
                              
                                 Id-Danimarka
                                 Il-Finlandja
                                 L-Iżvezja
                              
                           
                                 EL
                              
                              
                                 Il-Greċja
                              
                              
                                 Διεύθυνση Κτηνιατρικού Κέντρου Αθηνών, Τμήμα Μοριακής Διαγνωστικής, Αφθώδους Πυρετού, Ιολογικών, Ρικετσιακών και Εξωτικών Νοσημάτων, Αγία Παρασκευή Αττικής
                              
                              
                                 Il-Greċja
                              
                           
                                 ES
                              
                              
                                 Spanja
                              
                              
                                 
                                             —
                                          
                                          
                                             Laboratorio Central de Sanidad Animal, Algete, Madrid
                                          
                                       
                                             —
                                          
                                          
                                             Centro de Investigación en Sanidad Animal (CISA), Valdeolmos, Madrid;
                                          
                                       
                              
                                 Spanja
                              
                           
                                 FR
                              
                              
                                 Franza
                              
                              
                                 Agence nationale de sécurité sanitaire de l'alimentation, de l'environnement et du travail (ANSES), Laboratoire de santé animale de Maisons-Alfort
                              
                              
                                 Franza
                              
                           
                                 HU
                              
                              
                                 L-Ungerija
                              
                              
                                 Nemzeti Élelmiszerlánc-biztonsági Hivatal, Állategészségügyi Diagnosztikai Igazgatóság (NÉBIH-ÁDI), Budapest
                              
                              
                                 L-Ungerija
                              
                           
                                 IT
                              
                              
                                 L-Italja
                              
                              
                                 Istituto zooprofilattico sperimentale della Lombardia e dell'Emilia-Romagna, Brescia
                              
                              
                                 L-Italja
                                 Ċipru
                              
                           
                                 NL
                              
                              
                                 In-Netherlands
                              
                              
                                 Wageningen Bioveterinary Research (WBVR), Lelystad
                              
                              
                                 In-Netherlands
                              
                           
                                 PL
                              
                              
                                 Il-Polonja
                              
                              
                                 Zakład Pryszczycy Państwowego Instytutu Weterynaryjnego – Państwowego Instytutu Badawczego, Zduńska Wola
                              
                              
                                 Il-Polonja
                              
                           
                                 RO
                              
                              
                                 Ir-Rumanija
                              
                              
                                 Institutul de Diagnostic și Sănătate Animală, București
                              
                              
                                 Ir-Rumanija
                              
                           
                                 IR-RENJU UNIT
                              
                              
                                 Ir-Renju Unit
                              
                              
                                 The Pirbright Institute
                              
                              
                                 Ir-Renju Unit
                                 Il-Bulgarija (1)
                                 
                                 Il-Kroazja (1)
                                 
                                 L-Estonja (1)
                                 
                                 Il-Finlandja (1)
                                 
                                 L-Irlanda (1)
                                 
                                 Il-Latvja (1)
                                 
                                 Il-Litwanja (1)
                                 
                                 Malta (1)
                                 
                                 Il-Portugall (1)
                                 
                                 Is-Slovenja (1)
                                 
                                 L-Iżvezja (1)
                                 
                              
                           PARTI B
                     
                        Il-laboratorji awtorizzati li jittrattaw il-vajrus ħaj tal-marda tal-ilsien u d-dwiefer għall-produzzjoni tat-tilqimiet
                     
                     
                                 L-Istat Membru fejn jinsab il-laboratorju
                              
                              
                                 Il-laboratorju
                              
                           
                                 Kodiċi ISO
                              
                              
                                 Isem
                              
                           
                                 DE
                              
                              
                                 Il-Ġermanja
                              
                              
                                 Intervet International GmbH/MSD Animal Health, Köln
                              
                           
                                 NL
                              
                              
                                 In-Netherlands
                              
                              
                                 Boehringer-Ingelheim Animal Health Netherlands BV, Lelystad
                              
                           
                                 IR-RENJU UNIT
                              
                              
                                 Ir-Renju Unit
                              
                              
                                 Merial, S.A.S., Pirbright Laboratory, Pirbright (2)
                                 
                              
                           
               ”
            
               (1)  L-użu ta' servizzi skont l-Artikolu 68(2) sad-29 ta' Marzu 2019.
            
               (2)  Applikabbli sad-29 ta' Marzu 2019